Ռուսաստանը 2016թ. հունվարի 1-ից դադարեցրեց Թուրքիայի հետ գործող ոչ վիզային ռեժիմը: Թուրքիայի քաղաքացիները դրանից առաջ իրավունք ունեին առանց վիզայի 30 օր գտնվել Ռուսաստանի տարածքում (Թուրքիայում Ռուսաստանի քաղաքացիների դեպքում այդ ժամկետը հասցվել էր մինչև 60 օրվա): Երկու երկրների միջև համապատասխան պայմանագիրը ստորագրվել է 2010թ. և ուժի մեջ է մտել 2011թ.-ից[24]։ Թուրքիան, սակայն, չգնաց պատասխան քայլի՝ գիտակցելով, որ դա խստապես կհարվածի իր զբոսաշրջային ոլորտին, մինչդեռ Ռուսաստանը գրեթե չուներ նման խնդիր («Ռոստուրիզմի» տվյալներով՝ 2015թ. առաջին կիսամյակին զբոսաշրջային նպատակով Ռուսաստան այցելել է Թուրքիայի՝ 69.000, իսկ 2014թ.՝ 134.700 քաղաքացի)։ Չնայած դրան՝ 2016թ. փետրվարին Թուրքիան ոչ վիզային ռեժիմը վերացրեց ռուս լրագրողների համար[25]։ Իսկ ապրիլի կեսին Ռուսաստանն ու Թուրքիան փոխադարձաբար վիզային ռեժիմ սահմանեցին ծառայողական անձնագիր ունեցողների համար[26]։